
REFERAT

cu privire la eliberarea din funcţie a directorului general al 

Regiei de Transport Timişoara


Luând în considerare faptul că activitatea directorului Regiei Autonome de Transport Timişoara a făcut în ultimul timp obiectul discuţiilor în Consiliul Local al Municipiului Timişoara, precum şi a numeroase articole în mass media, executivul Primăriei Municipiului Timişoara apreciază ca fiind necesară precizarea poziţiei sale faţă de subiectul menţionat.


Regia Autonomă de Transport Timişoara a fost sprijinită în mod deosebit de Primăria Municipiului Timişoara şi Consiliul Local al Municipiului Timişoara, în acest sens menţionând lucrarea de investiţii aflată în derulare “modernizarea infrastructurii la reţeaua de transport în comun cu tramvaiul” în valoare de 40 milioane euro, “studiul de fezabilitate privind dispecerizarea automată a mijloacelor de transport în comun” în valoare de 190 milioane lei,  medierea donaţiilor de mijloace de transport, amplasarea a peste 100 de refugii pentru călători moderne, acordarea unor însemnate subvenţii pentru categoriile defavorizate, ş.a. Sprijinul acordat a urmărit îmbunătăţirea calităţii acestui serviciu prestat cetăţenilor în sensul creşterii gradului de confort şi siguranţă al transportului public de călători.


De asemenea, atât executivul Primăriei Municipiului Timişoara cât şi Consiliul Local al Municipiului Timişoara au dat dovadă până în prezent de foarte multă clemenţă cu privire la neregulile R.A.T.T., ajutându-l personal pe actualul director general, d-nul Nicolae Marcu; în acest sens exemplificând trei situaţii :

· În data de 6 octombrie 1999, vatmanii şi şoferii Regiei Autonome de Transport Timişoara au declanşat o grevă spontană care a paralizat efectiv întreg transportul în comun pentru câteva zile. Principala revendicare a greviştilor era demiterea directorului general Nicolae Marcu. În acest context controlul regiei este preluat de Consiliul de Administraţie care sprijinit de executivul Primăriei reuşeşte să dezamorseze situaţia creată. Pentru a nu ceda la presiunea străzii şi a crea un precedent periculos, executivul Primăriei nu poate da curs solicitării greviştilor de demitere a d-lui Nicolae Marcu. Deoarece această acţiune grevistă a fost urmată de desfacerea cu lit.i a peste 50 de contracte de muncă, directorul general şi-a asigurat pentru o perioadă liniştea la locul de muncă.

· Prin    H.C.L.M.T. nr. 174 / 2001 s-a aprobat Regiei Autonome de Transport Timişoara includerea majorărilor de întârziere (care s-ar fi imputat personal directorului regiei şi directoarei financiare) în valoare de 634 milioane lei pe cheltuielile excepţionale ale regiei. Prejudiciul pentru regie a fost calculat conform P.V. nr. 367/13.01.2000 întocmit de Camera de Conturi a Judeţului Timiş.

· Prin  H.C.L.M.T. nr. 319/2001 s-a aprobat Regiei Autonome de Transport Timişoara scutirea la plată a majorărilor de întârziere aferente impozitului pe profit şi vărsămintelor datorate bugetului local în valoare de 911 milioane lei, sumă stabilită  în urma verificărilor de Camera de Conturi. Menţionăm că majorările de întârziere se pot imputa direct persoanelor responsabile şi în primul rând directorului regiei .                                                                                                              


Cu toată clemenţa arătată de forul tutelar, d-nul Nicolae Marcu nu a probat ulterior  faptul că a înţeles aceste demersuri ca o şansă acordată pentru îndreptare.


Din contră, în ciuda eforturilor executivului Primăriei Municipiului Timişoara şi ale Consiliului Local al Municipiului Timişoara, calitatea serviciului de transport public de călători continuă să lase de dorit, iar directorul general continuă să fie în atenţia opiniei publice prin mai multe scandaluri în care este implicat .


Astfel, de curând, d-nul Nicolae Marcu a fost implicat în scandalul falsificării deciziei fostului Consiliu de Administraţie, prin consemnarea eronată în procesul verbal al şedinţei a unei propuneri de premiere a persoanei sale care nu s-a discutat şi nu s-a votat în şedinţa acestui for. Ca urmare a faptei sale, Consiliul Local al Municipiului Timişoara a aprobat prin H.C.L. nr.162/29.07.2003 sancţionarea disciplinară a directorului general al R.A.T.T., d-nul Nicolae Marcu, cu reducerea cu 10 % a salariului de bază pe o perioadă de 3 luni, hotărâre aflată pe rolul instanţelor de judecată . 


Precizăm faptul că nu este singura situaţie în care d-nul Nicolae Marcu a încercat să-şi atribuie în mod ilegal  drepturi salariale necuvenite. Astfel, Curtea de Conturi a încheiat, în 2001, un document care face referire la alte sume încasate de directorul R.A.T.T. Cităm scrisoarea trimisă către Colegiul Jurisdicţional Timiş, în     27 decembrie 2001: “Din procesul verbal şi actele anexe înregistrate la Compartimentul de Control Financiar al Camerei de Conturi Timiş în data de 6 decembrie 2001 rezultă mai multe aspecte. (…) Cu  ocazia controlului s-a mai stabilit că, pentru exerciţiile financiare ale anilor 1998-2000, managerului regiei i s-a repartizat cota de participare la profit mai mare decît cea legal cuvenită, respectiv în sumă totală de 218 079 627 lei, brut, faţă de 100 816 058 lei. Astfel, au fost încălcate clauzele cuprinse în Contractul de management, art. 6, lit”A”, pct.9 şi Anexa 5 şi, respectiv dispoziţiile cuprinse la art. 1, alin. 1.din O.G. nr. 2371996. În timpul controlului, cu chitanţa 7770173/05.12.2001, Marcu Nicolae a restituit regiei suma de 67 296 609 lei, organul de control calculând foloase nerealizate în sumă totală de       47 223 954 lei.”

 
Fără a avea pretenţia de a epuiza în cadrul prezentului referat toate problemele legate de activitatea şi stilul managerial al d-lui Nicolae Marcu, vom recapitula succint cîteva situaţii recente care ilustrează atât incompetenţa managerială,  cât şi deficitul de imagine provocat de acţiunile directorului R.A.T.T., d-nul Nicolae Marcu.


Pentru obiectivitatea materialului ne vom rezuma la prezentarea fără comentarii a faptelor şi a consecinţelor acestora, aşa cum rezultă din actele de control şi/sau mass media .

       ( Probleme evidenţiate prin acţiuni de control (de dată recentă)  :

· Controlul “Oficiului Judeţean pentru Protecţia Consumatorilor concretizat prin P.V.25/735/03.02.2003 . În urma controlului şi a neregulilor constatate,  regia a fost sancţionată cu o  amendă 50 milioane ; Procesul verbal a fost contestat şi pierdut în instanţă de regie care a fost obligată să achite amenda.

· Auditul Serviciului de Audit Public Intern din cadrul Primăriei Municipiului Timişoara concretizat prin raportul S.C.2003-5381/ 31.03.2003 a evidenţiat pierderi de  11,4 miliarde la activitatea de transport precum şi pierderi datorate managementului defectuos de 1,6 miliarde la baza de agrement a regiei. Având în vedere că, potrivit legii, Serviciul de Audit Public Intern nu poate aplica sancţiuni şi/sau amenzi, s-au solicitat o serie de măsuri care să conducă la eficientizarea activităţii R.A.T.T.

· Controlul Direcţiei Economice –Serviciul Impozite şi Taxe din cadrul Primăriei Municipiului Timişoara concretizat prin P.V.14362/16.10.2003 a evidenţiat obligaţii fiscale către bugetul local ca urmare a neregulilor constatate de                637 milioane lei .

· Controale ale Biroului de Transport din cadrul Primăriei Municipiului Timişoara concretizare prin încheierea a 12 procese verbale de contravenţie în valoare totală de 48 de milioane pentru nerespectarea graficelor de circulaţie şi a curăţeniei mijloacelor de transport în comun .


( Probleme în  gestionarea   contractelor cu terţe persoane 

· Contractul de prestări servicii nr. 35/26.01.2001 încheiat între Regia Autonomă de Transport Timişoara şi S.C. SOLECTRON S.R.L. România al cărui obiect îl constituie prestarea serviciului de transport persoane în localitatea Timişoara, contra cost, conform graficelor solicitate de beneficiar. În urma inspecţiei de audit a Serviciului de Control şi Audit Intern concretizată prin P.V. nr.S.C. 2002-13454/30.09.2003 au fost regularizate deconturile de subvenţii ca urmare a constatării încălcării mai multor acte normative cu suma de 58,8 milioane lei.
· Contractul nr.9/ 30.01.2001 încheiat între Regia Autonomă de Transport Timişoara şi S.C. Glacial Impex S.R.L. Oradea al cărui obiect îl constituie achiziţionarea unui număr de 6 troleibuze Berlinet 100H .  Ca urmare a sentinţei definitive 832/R/2003 R.A.T.T. este obligată la plata a 5,2 miliarde lei, prin proprirea contului de către executorul judecătoresc .  

· Contractul 22 /2001 încheiat între Regia Autonomă de Transport Timişoara şi S.C. Titan Trade S.R.L. Sibiu al cărui obiect îl constituie închirierea a 15 autobuze Ca urmare a neachitării obligaţiilor contractuale au fost calculate – aşa cum rezultă din fax nr. 3142/12.11.2003 – penalizări de 1,4 miliarde. De asemenea în fax se precizează faptul că neachitarea imediată a obligaţiilor contractuale va conduce la ridicarea celor 15 autobuze închiriate.

( Probleme evidenţiate în  cazuri de presă -extrase- (Avînd în vedere faptul că articolele din întreg spectrul mass media referitoare la activitatea regiei şi a directorului R.A.T.T. sînt ample şi numeroase, ne vom rezuma din motive obiective la prezentarea a câtorva exemple despre cum percepe opinia publică managementul regiei)
“ Incompetenţa care ucide. Într-un caz clar conducerea R.A.T.T. se ascunde după fusta justiţiei ; Nepăsarea unui vatman şi incompetenţa erau cât pe ce să ucidă o tânără de 22 de ani; Angela Bancsov a scăpat de moarte doar printr-o minune; vatmanul conduce în continuare, deşi nu este la primul accident grav. Conducerea regiei nu a sancţionat pe nimeni. Expertul tehnic a stabilit clar că vina este a vatmanului şi a celor care trebuie să repare liniile; …Un grav accident produs în luna mai a anului trecut, ridică mari semne de întrebare asupra competenţei conducerii Regiei Autonome de Transport Timişoara…”( Ziua de Vest )

Cu privire la cazul Angelei Bancsov, prezentat în articolul de mai sus, există în prezent o sentinţă judecătorească definitivă şi irevocabilă , prin care Regia Autonomă de Transport Timişoara este obligată să plătească 800 de milioane ca despăgubiri pentru accidentul produs din culpa sa.

“ Jale mare la RATT. Primăria Timişoara patronează o criză a transportului în comun. Ultimul control al Protecţiei Consumatorilor la Regia de Transport Timişoara scoate la lumină gravitatea situaţiei. În perioada de iarnă, călătorilor nu li se asigură un confort minim; Graficele nu sînt respectate; nu se fac nici reparaţii curente, nici reparaţii capitale la vehicule; Regia a fost amendată cu 50 de milioane….Controlul OJPC Timiş demonstrează lipsa de interes faţă de confortul călătorilor…”(Ziua de Vest, 7.02.2003)

“ E mare nevoie de schimbare şi la Regia Autonomă de Transporturi Timişoara . Publicul călător este nemulţumit de lipsa curăţeniei, de muzica din mijloacele de transport în comun şi de indiferenţa unor vatmani sau şoferi.” (Prima Oră, 13.01.2003)


Luând în considerare cele de mai sus, ca urmare a raportului comisiei de analiză şi verificare a activităţii conducerii agenţilor economici la care C.L.M.T. este acţionar majoritar nr. S.C.2003-20806726.11.2003, a referatului comisiei de audiere nr. S.C. 2003-21566/08.12.2003 şi a punctului de vedere exprimat de Consiliul de Administraţie al regiei,  executivul Primăriei Municipiului Timişoara refuză să mai cauţioneze managementul defectuos al Regiei Autonome de Transport Timişoara .

Precizăm faptul că fostul Consiliu de Administraţie al R.A.T.T. a denunţat în scris încă din luna aprilie 2003 (adresa nr.S.C. 2003-6685/ 18.04.2003 ) managementul defectuos al R.A.T.T. şi a solicitat executivului  regiei să ia toate măsurile pentru buna funcţionare a activităţii .


În consecinţă, luând act de faptul că sprijinul acordat în decursul timpului şi actele de clemenţă ale forului tutelar nu au fost receptate de conducerea regiei în sensul îmbunătăţirii activităţii şi al managementului, executivul Primăriei Municipiului Timişoara propune Consiliului Local al Municipiului Timişoara eliberarea din funcţie a directorului general al Regiei Autonome de Transport Timişoara.



De asemenea, executivul Primăriei Municipiului Timişoara informează Consiliul Local al Municipiului Timişoara cu privire la faptul că  situaţia creată  de managementul defectuos al regiei  şi de lipsa de colaborare şi de comunicare dintre regie şi executiv, poate afecta în mod nedorit interesul cetăţenilor de a beneficia de un transport public de calitate la preţuri accesibile.


Din acest motiv, apreciem că este în interesul cetăţenilor oraşului ca executivul Primăriei Municipiului Timişoara împreună cu Consiliul Local al Municipiului Timişoara să găsească soluţii pentru îmbunătăţirea transportului public de călători, inclusiv pe seama îmbunătăţirii managementului Regiei Autonome de Transport Timişoara .

Şef Serviciu Audit Public Intern                                                        Director 

